АҞӘА, абҵара 18 - Sputnik. Ермантәыла аԥыза-министр Никол Пашиниан Ҟарабах аганахь ала аусқәа рыплан икьыԥхьит.
"Сара соуп аҭакԥхықәра зду иҟоу аҭагылазаашьаҿ ашәарҭадареи аҭышәынтәалареи реиҿкааразы",- иҩуеит иара Facebook аҿы.
Иагьеиқәиԥхьаӡеит аплан апункт хадақәа:
- ОБСЕ Минсктәи агәыԥ ацхантәаҩцәа рформат ала аиҿцәажәаратә процесс аиҭашьақәыргылара – Ҟарабах астатус аҳәаақәҵара;
- Ҟарабах ауааԥсыра рыҩныҟақәа рахь рыхынҳәра, Ермантәылеи Ҟарабахи рҿы анхарҭатә фонд аиҭашьақәыргылара;
- Иҭахаз рҭаацәа асоциалтә цхыраара рыҭара, ихәу рыпроблемақәа рыӡбра;
- Атәцәа рхы рақәиҭтәра;
- "Аибашьра алахәылацәа" рыԥсихологиатә реабилитациа.
Аплан аҿы иара убасгьы иарбоуп арратә мчрақәа рреформа, аепидемиа ахысра, аекономика аиҭашьақәыргылара, адемографиатә проблемақәа рыӡбра, алхратә кодекс аԥсахра, апартиақәа рзы азакәан адкылара.
Аиҳабыра ргәаанагарала аплан анагӡара шықәсыбжак иагоит. Пашиниан 2021 шықәса рзы аҳасабырба азирхиараны дыҟоуп.